АҞӘА, рашәарамза 28 – Sputnik, Анжелика Бениаԥҳа. Раԥхьаӡа акәны ҩынҩажәаҩык рҟынӡа Константин Станиславскии Владимир Немировичи-Данченкои ртеатр амузыкантцәа ҿарацәа Пицунда инарыгӡон Пиотр Чаиковски, Джакомо Пуччини уҳәа егьырҭ акомпозиторцәа рырҿиамҭақәа.
Ахор иалахәуп 100-ҩык рҟынӡа амузыкантцәа, урҭ рҟынтәи 38-ҩык рнапхгаҩы Татиана Леоновеи аконцертмеистер Марина Олеиники ахормеистер Алла Баиковои рыцны Аԥсныҟа иааит.
Татиана Леонова лажәақәа рыла ахәыҷтәы хор раԥхьаӡа акәны Аԥсныҟа иааит.
"Арахь ҳаанӡа Аԥсны аӡбахә ҳаҳахьан. Даара ипатууп асеиԥш иҟоу, ижәытәу адгьыл аҟны ақәгылара", — лҳәеит лара.
Аԥсны Акультура аминистр лхаҭыԥуаҩ Баҭал Кобахьиа иазгәеиҭеит ахәыҷтәы хор араҟа ақәгылара аҵак ду шамоу.
"Абар иаарласны 15-шықәса ҵуеит "Хибла Герзмава приглашает…" апроект хацыркуижьҭеи. Хьыбла ари атеатр ауп аҩбатәи ҩнны дыззыҟоу", — иҳәеит аминистр лхаҭыԥуаҩ.
Амузыкантцәа ҿарацәа Пицундатәи аконцерттә зал аҟны инарыгӡон Пиотр Чаиковски, Джакомо Пуччини уҳәа егьырҭ акомпозиторцәа рырҿиамҭақәа. Расул Гамзатов иашәа "Журавли" ахор ақырҭуа-аԥсуа еибашьра иазкны инанагӡеит.
Константин Станиславскии Владимир Немирович-Данченкои рыхьӡ зху атеатр ахәыҷтәы хор еиҿкаан 12 шықәса раԥхьа. Ахор рылахәуп аспектакльқәа "Кармен", "Богема", "Сказке о царе Салтане" абалетқәа "Щелкунчик", "Волшебная лампа Алладина" уҳәа ирацәаны.